Reunió informativa sobre la situació jurídica de la Zona 21 - Ajuntament de Montcada i Reixac\nReunió informativa sobre la situació jurídica de la Zona 21\nLa trobada va comptar amb la participació de l’alcaldessa, Laura Campos, el president de l’Àrea Territorial, Jordi Sánchez, la cap de Serveis Jurídics de l’Àrea Territorial, Noèlia Beltrán, el cap d’Urbanisme de la Diputació de Barcelona, Ferran Barba, i l’arquitecte que realitzarà la diagnosi, Josep González.\nEl Casino de Terra Nostra va acollir ahir al vespre una reunió informativa, convocada per l’Ajuntament, per explicar la situació jurídica i urbanística en què es troba el procés de consolidació de la Zona 21. Durant l’assemblea, el consistori va presentar el pla i l’equip de treball que farà una anàlisi tècnica abans del planejament del sector per tal de definir les estratègies de regularització més adequades i garantir l’èxit final del procés. Aquest estudi es farà gràcies a una subvenció atorgada per la Diputació de Barcelona per a urbanitzacions amb dèficits urbanístics. L’Ajuntament s’havia compromès que informaria al veïnat sobre l’elaboració i el contingut d’aquest document el passat mes de gener durant la darrera reunió informativa sobre la remodelació de l'antiga N-150.\nEl regidor Jordi Sánchez va afirmar que “l’objectiu de la reunió és saber on estem i quina és la situació jurídica actual perquè queda molt per fer”. Sánchez va afegir que “la Diputació ens ha donat una subvenció per fer una diagnosi i una anàlisi tècnica i veure com s’ha d’avançar perquè suposi els mínims costos per al veïnat”.\nEl cap d’Urbanisme de la Diputació va fer una explicació sobre l’origen i el desenvolupament de les urbanitzacions amb dèficits urbanístics. Segons Ferran Barba, de les 1.450 urbanitzacions que hi ha actualment a Catalunya, la meitat tenen aquests dèficits perquè no han finalitzat el procés d’urbanització i tenen manca de serveis. Per la seva banda, la jurista municipal va explicar les conclusions del dictamen jurídic va demanar a un gabinet jurídic extern de la zona i va recordar el contingut de les cinc sentències judicials que han fet caure el planejament urbanístic de la zona. Aquest dictamen determina que la qualificació del sòl ha passat d’urbanizable no programat a sòl urbà no consolidat.\nL’arquitecte Josep González, contractat per a la realització de l’anàlisi tècnica, va explicar al públic assistent el pla d’actuació previst. L’objectiu és que amb aquest estudi previ es pugui fer un nou planejament que sigui viable econòmicament, que distribueixi correctament les càrregues entre propietaris i comptar amb la participació del veïns. Per aquest motiu, durant la reunió es va anunciar que properament hi haurà una reunió amb el veïnat per comptar amb la seva col·laboració en el procés de consolidació de la Zona 21.\nL’acte va finalitzar amb la intervenció de l’alcaldessa, que va afirmar que “som conscients de la gran paciència que ha tingut el veïnat durant tot aquest període però hem de ser realistes i saber que aquest és un procés molt lent” i va afegir que “el consistori haurà de fer actuacions de manteniment per garantir el mentrestant fins arribi la consolidació definitiva de la Zona 21”.\nDarrera actualització: 15.03.2019 | 12:17\nL'Ajuntament va presentar el planejament del sector al Casino de Terra Nostra Autoria: Premsa Ajuntament .


Nomenclàtor oficial ...\nAutor/s: Comissió de Toponímia de Catalunya\nTítol: Nomenclàtor oficial de toponímia major de Catalunya (2a edició)\nNomenclàtor oficial de toponímia major de Catalunya (2a edició)\nDesprés de la primera edició del Nomenclàtor oficial de toponímia major de Catalunya (el 2003), el novembre de 2009, 6 anys després d'aquesta primera edició, es publica la segona. Aquesta nova entrega, igual que la primera, s'ha dut a terme com un treball propi de la Comissió de Toponímia de Catalunya, òrgan adscrit al Departament de la Vicepresidència de la Generalitat de Catalunya, la qual és formada pels departaments de Política Territorial i Obres Públiques, de Governació i Administracions Públiques, d'Economia i Finances, l'Institut Cartogràfic de Catalunya, l'Institut d'Estudis Catalans, l'Associació Catalana de Municipis i Comarques, la Federació de Municipis de Catalunya i el Consorci per a la Normalització Lingüística, i ha comptat amb la participació del Conselh Generau d'Aran i dels ajuntaments de Catalunya.\nEl Nomenclàtor és una obra de consulta de les formes oficials de la toponímia de Catalunya i, a més, localitzada sobre cartografia. Tal com demana el Parlament de Catalunya i atès el seu caràcter oficial, és un instrument destinat a que la cartografia, les obres de referència, la retolació, els llibres de text, les guies turístiques, els mitjans de comunicació, etc. incorporin la toponímia correcta en llengua catalana.\nLa realització d'aquesta obra ha suposat un repte humà i tècnic perceptible a través d'algunes dades:\nEls 39 661 topònims que contenia la primera edició, s'han vist incrementats fins als 52 688 que contempla aquesta segona edició, els quals cobreixen de manera més detallada els elements geogràfics de tots els municipis de Catalunya, i coincideixen amb el corpus toponomàstic del Mapa comarcal de Catalunya 1:50 000; cada topònim ha estat analitzat, validat i oficialitzat, com a forma escrita i com a localització cartogràfica, tant els que es van publicar en la primera edició com els incorporats en aquesta nova edició.\nLa inclusió, en aquesta segona edició, de la transcripció fonètica i de l'enregistrament fònic dels noms dels nuclis de població. Això ha de suposar un avanç important per a l'ús social i públic de la toponímia catalana ja que facilita una eina per a un millor coneixement i ús del nom real i oral dels nostres pobles, viles i ciutats.\nL'aspecte formal de l'obra: la primera edició era un únic volum, mentre que la segona és publicada en tres volums per facilitar la seva consulta. En els dos primers volums, la toponímia és localitzada sobre el mapa topogràfic 1:50 0000, municipi a municipi. El tercer volum conté l'índex toponímic que inclou també el concepte geogràfic i les coordenades UTM de cada topònim.\nPer finalitzar, cal subratllar l'equip multidisciplinari de persones, procedents de diverses institucions i organismes, sense el qual no hauria estat possible la formació i la publicació d'aquesta obra.


Lleons del Ribatallada: 2017\nJuguem al Quinto!!!\nEl dimecres 20 a la tarda, Lleons i Pirates vam jugar al Quinto tots plegats! Els regals que es van donar ens serviran per jugar al pati de dalt (jocs de taula, jocs d'estratègia, matemàtics...).\nEns ho vam passar d'allò més bé!!!!\nUs deixem un enllaç amb les fotografies.\nTeatre a Can Balsach: "Una nit molt agitada", d'Adelaida Frías\nAhir dimecres 20 de desembre, tots els nens i nenes de l'escola van anar a Can Balsach per veure l'obra de teatre "Una nit molt agitada", d'Adelaida Frías, que un grup d'alumnes de 5è i 6è havien preparat al taller de llengua. Ho van fer molt i molt bé! Felicitats nois i noies!\nPer cert! Les famílies dels actors també van poder veure l'obra i s'ho van passar molt bé i van riure molt!\nUs deixem les fotos al següent enllaç.\nPublicat per ribatalladalleons a 10:06\nAjudem els Bastoners a fer els fanalets!\nAvui hem anat a la classe dels Bastoners a ajudar-los a fer els fanalets per la Cavalcada de Reis. Els hem ajudat a decorar-los, muntar-los i ens ho hem passat d'allò més bé!\nGràcies Lleons per la vostra col·laboració i Bastoners per convidar-nos!\nPublicat per ribatalladalleons a 2:30\nExposició Andy Warhol a les famílies!\nPublicat per ribatalladalleons a 8:22\nLa sortida ens ha servit per conèixer l'artista, el seu estil i tècnica i algunes de les seves obres més famoses. També ens ha ajudat a inspirar-nos per fer unes obres al taller de plàstica que aviat veureu!\nAquí us deixem un enllaç amb algunes fotografies!\nPublicat per ribatalladalleons a 5:03\nLa sortida a Santa Fe del Montseny\nLa sortida al Montseny amb l'itinerari, l'Empedrat de Morou, ens va ajudar a veure molts elements del nostre territori en viu i en directe!\nA nivell de relleu, vam poder veure la Serralada Litoral, la Depressió del Vallès i també el mar.\nPel que fa a la vegetació, vam descobrir castanyers, roures, faigs, falgueres i el boix grèvol (una espècie protegida), entre d'altres.\nTambé vam parlar de la roca mare i del granit i vam veure un pantà, el de Santa Fe.\nPer cert! També ens vam trobar amb el rastre d'un porc senglar, vam veure erugues i fins i tot ens vam trobar amb una serp!\nÉs un itinerari molt maco per fer en família! Us animem!\nAquí teniu algunes fotografies de la sortida!\nPublicat per ribatalladalleons a 4:41\nPublicat per ribatalladalleons a 1:04\nSORTIDA MNAC BARCELONA\nEl 20 de setembre vam anar al Mnac. L'exposició va ser interessant. Vam veure com diferents artistes interpretaven la realitat de cada dia de maneres i amb materials molt diferents.\nUs deixem l'enllaç amb les fotos\nPublicat per ribatalladalleons a 23:27\nComencem un nou curs amb molta il·lusió i ganes. Lleons, benvinguts al Cicle Superior!!\nPodreu veure les fotos del primer dia aquí\nPublicat per ribatalladalleons a 7:55\nColònies a La Garrtotxa\nLa setmana passada vam estar a la Garrotxa treballant els volcans. Us deixem el recull de fotografies de l'estada. Cliqueu aquí per veure-les.\nPublicat per ribatalladalleons a 6:45\nAquí teniu les fotos de l'explicació del conte Les bruixes de Roald Dahl.\nPublicat per ribatalladalleons a 0:17\nEls Lleons i les Lleones ja estem escalfant motors per Sant Jordi!!! Ja fa un parell de setmanes que estem treballant el poeta de la classe. Aquest any és en Joan Brossa, així que vam anar a Barcelona a fer un itinerari pels racons més emblemàtics de l'autor. Va ser una sortida molt interessant!!!!\nEls Lleons i les Lleones s'han convertit per un dia en grans pastissers i pastisseres i ens han portat uns patissos d'allò més dolços per compartir-los amb tota l'escola. Aquesta tarda tocarà tastar-los. No us perdeu les fotos amb els seus pastissos!\nPublicat per ribatalladalleons a 2:15\nProjecte del mar: MIQUEL BARCELÓ\nAls tallers de plàstica hem començat a treballar l'autor Miquel Barceló. Un apassionat del mar que ens ha ajudat a buscar la inspiració per crear les nostres pròpies obres sobre els animals marins. Esperem que us agradin les fotos!\nPublicat per ribatalladalleons a 2:12\nAvui tota l'escola hem celebrat el Dia Escolar de la No Violència i la Pau. Cliqueu aquí per veure les fotos.\nPublicat per ribatalladalleons a 2:08\nSORTIDA INICI DE PROJECTE "EL MAR"\nUs deixem un recull de les fotos de la sortida que vam fer la setmana passada a Vilanova i la Geltrú, on tota l'escola vam anar per inciar el projecte sobre el mar. Podeu veure-les aquí\nPublicat per ribatalladalleons a 0:01\nTeatre a Can Balsach: "Una nit molt agitada", d'Ad...\nLA MIRADA DE L'ARTISTA: LA NOSTRA MIRADA Desp...\nSORTIDA MNAC BARCELONA LA MIRADA DE L'ARTISTA E...\nComencem un nou curs amb molta il·lusió i ganes. ...


Sembla que hi ha una certa normalitat, encara duim les mascaretes i hem de cuidar la higiene però ens deixen seure en grup cooperatiu.\nFeim una dinàmica de grup molt divertida! A veure si sabem col·locar-nos per data de naixement, uf!\nBerenam al pati!\nA classe els mussols mallorquins han jugat amb na Kennedy, l'auxiliar de conversa que ve a l'escola, s'ho han passat genial pensant paraules amb anglès que començaven amb B i practicant conversa en anglès. Petons i abraçades, Els mussols mallorquins.


La policia deté tres persones per agressions a la parella - El Periòdic d'Andorra\nLa policia deté tres persones per agressions a la parella\nLa setmana se salda amb 25 arrests, dos per possessió de droga\nUn agent mostra el resultat de la prova d’alcoholèmia al conductor. | TONY LARA\nLa darrera setmana el cos de seguretat va detenir tres persones presumptament culpables d’haver agredit les seves respectives parelles en l’àmbit domèstic. També entre el 7 i el 13 de desembre, els agents van arrestar dos homes per trobar-se en possessió de productes estupefaents.\nEl dimarts passat el servei de policia va intervenir a Canillo i a Escaldes-Engordany per acabar enduent-se dos homes acusats per presumptes maltractaments contra les seves companyes. En el segon dels casos es tracta d’una dona de 34 anys que, en ser interpel·lada pels agents després d’agredir la seva parella, també va desobeir els agents, tot resistint-se amb violència física. El mateix dia i quan actuaven per una discussió domèstica, es va detenir una parella per crebantar una prohibició mútuad’entrar en contacte amb ells, segons informa el cos policial al balanç fet públic ahir.\nEl darrer dels casos de violència de gènere esdevinguts la setmana passada és el d’un jove de 29 anys que divendres passat era detingut a Encamp.\nFora de la llar, també es va haver de detenir dos homes no residents per la suposada agressió a un altre home a la via pública, després de barallar-se a les proximitats d’un local de la capital. També a causa d’una discussió, els agents detenien un home de 31 anys per injuriar i amenaçar diversos clients d’un local nocturn d’Escaldes-Engordany.\nEn l’àmbit de la salut pública, la policia va retenir un home de 44 anys que, en un control rutinari, va ser enxampat amb 1,4 grams de cocaïna. D’altra banda, es va aturar un no resident que intentava entrar al Principat –per la frontera del riu Runer– amb 1,3 grams de cocaïna i 1,2 de marihuana.\nFurt de 51 cartrons / Dimarts va ser finalment detingut l’home que presumptament hauria estafat diversos comerços tot canviant diners per un import superior al que ell cedia al dependent. Encara en l’àmbit de les infraccions per sostracció, cal destacar la detenció de tres dones. Dues d’elles no són residents i van ser arrestades en trobar-se a l’habitació de l’hotel on s’hostejaven 51 cartrons de tabac que presuntament haurien furtat d’un establiment del Pas de la Casa.\nLa dependenta d’una joieria d’Andorra la Vella va ser detinguda el divendres, acusada de sostreure de l’establiment on treballava diferents productes valorats en prop de 4.000 euros que presumptament hauria intentat vendre posteriorment en un negoci de compra d’or del país.\nOrdre de recerca/ La detenció d’un home de 45 anys el passat dimecres se suma a les tres persones detingudes aquest més per diversos delictes, després d’haver fugit de la justícia. El darrer va ser un presumpte implicat en un delicte de lesions doloses al que se cercava des de l’abril del 2013. L’agressor accedia al Principat la tarda del dia 9 a través de la frontera hispano-andorrana.\nA Escaldes, el passat divendres, un home no resident va ser arrestat per emprar un document fals amb l’objectiu d’obtenir els permisos de treball i de residència al Principat.\nCrebant de la seguretat/ Com cada setmana, les detencions per infraccions contra la seguretat col·lectiva són les més nombroses. Nou persones van ser retingudes la setmana passada per superar la taxa d’alcoholèmia permesa. El cas més destacat és el d’un home que causava danys materials a Encamp en patir un accident. Va ser controlat conduint amb una taxa d’alcohol de 2,43 g/l.


Cremen 10 contenidors en una sola nit al Vendrell i Calafell\nCremen fins a deu contenidors en una sola nit al Vendrell i Calafell\nL'incendi d'una illa de contenidors al carrer del Romaní ha afectat la façana d'una casa\ndivendres, 11 d’octubre 2019 - 09:57h\nImatge d'arxiu dels Bombers apagant un incendi d'un contenidor. | BP Diari\nNit de contenidors cremats entre el Vendrell i Calafell. Els Bombers de la Generalitat han hagut d'intervenir per apagar diversos focs durant la matinada d'aquest divendres 11 d'octubre, que han cremat fins a deu contenidors en diferents punts dels dos municipis. El primer avís ha estat a les 0.15 hores al carrer del Romaní, al terme municipal del Vendrell, on estava cremant una illa de quatre contenidors, dels quals dos han quedat completament calcinats.\nSegons han informat els Bombers de la Generalitat, l'incendi també ha afectat la façana d'una casa del costat, així com els vidres. Igualment, s'ha vist afectat el cablejat elèctric de la zona. Dues dotacions dels Bombers han treballat en l'extinció d'aquest foc. Més tard, s'han declarat dos nous focs en altres punts del Vendrell. A les 03.30 hores els Bombers han hagut d'apagar el foc que cremava un contenidor del carrer del Doctor Ignasi Barraquer. Només mitja hora després han hagut de fer el mateix al carrer del Puigmal, on hi cremava un altre contenidor.\nQuatre contenidors cremats a Calafell\nL'onada d'incendis en contenidors ha tingut la seva rèplica a Calafell, on n'han cremat quatre. Tres d'ells estaven situats a l'estació de Renfe, a l'avinguda de Jaume Solé. L'avís s'ha rebut a les 02.58 hores. Una dotació dels Bombers ha acudit al lloc dels fets. Poc després, han hagut d'apagar el foc que cremava un altre contenidor al carrer de Sant Pere, també a la platja de Calafell.\nNo és la primera vegada que el Vendrell o Calafell pateixen onades de crema de contenidors. Aquestes accions es repeteixen de forma periòdica, i els consistoris les atribueixen a les bretolades i l'incivisme. Fa uns anys, la policia del Vendrell va caçar un grup de menors que es dedicava a provocar aquests incendis a la capital del Baix Penedès.\n"⚫TRAGÈDIA AÈRIA TGN: Un cambrilenc i un jove de Sabadell, les víctimes de l’accident" "L'Arboç preveu un increment de la dotació de metges al CAP"\nEl Vendrell Calafell Bombers


Dona, treball i família, segons Wert – Dones en Xarxa\nDona, treball i família, segons…\nEl llibre “Els espanyols davant del canvi” editat per la Fundació Faes i escrit per José Ignacio Wert poc abans de ser nomenat ministre s’ha colat ahir a la tarda al ple del Senat en forma d’una pregunta parlamentària formulada per la senadora socialista Elena Diego. La parlamentària interpel · lava al ministre per les seves pròpies paraules recollides en aquest volum i en el qual es poden llegir paràgrafs com els següents: “La intensitat de la pròpia transmissió de l’educació en valors en el si del nucli familiar no pot sinó ressentir del canvi en els rols familiars que la incorporació massiva de la dona al treball fora de casa suposa “. La maternitat a temps complet s’està convertint en una situació minoritària. Més treball de la dona fora de casa no significa de cap manera, desatenció als fills ia la seva educació, però sí que implica una dedicació quantitativa menor a tot això “.\nEntre aplaudiments i retrets mutus d’ambdues bancades, la senadora socialista ha acusat el ministre de ser un ideòleg de “ocurrències reaccionàries” i ha afegit que afirmacions com aquestes han resultat ser premonitarias d’una reforma laboral que ha qualificat com “el major atemptat a la incorporació de la dona al treball fora de casa “. Elena Diego també ha afegit que el govern estarà satisfet amb les conseqüències d’aquesta reforma laboral, a l’aconseguir que moltes dones s’hagin de quedar a casa forçosament cuidant els seus fills.\nDesprés d’agrair irònicament la “amable pregunta” a la senadora socialista, el ministre Wert ha replicat dient que “al meu entendre el major atac a la dona és haver deixat més de dos milions de desocupats”, en referència a les xifres d’atur heretades del anterior govern socialista “. Wert, que ha assegurat que al costat de Torquemada la intervenció de la senadora del PSOE es quedava curta, ha assegurat reafirmar-se en les seves paraules però ha demanat que siguin llegides en la seva totalitat i en el context corresponent. El ministre reblava la seva intervenció assenyalant que “exposar realitats socials no implica estar ni a favor ni en contra de les mateixes i molt menys provocar”.\nCategoria: PolíticaPer donesenxarxa 25 Abril, 2012\nAnteriorPrevious post:Que las mujeres ocupen internetSegüentNext post:Un octogenari mata la seva dona amb un ganivet a Madrid


Nilfisk - Viquipèdia, l'enciclopèdia lliure\nmunicipi de Brøndby, Dinamarca\nNilfisk és una empresa danesa fundada el 1906, proveïdora d'equipament de neteja professional en els sectors industrial, comercial i domèstic. La seva seu es troba a Brøndby i fabrica a Hongria, Itàlia, Alemanya, Dinamarca, Estats Units, Mèxic, Brasil i Xina. Subministra equips de neteja industrial i d'alta pressió i aspiradores. Les seves marques globals són Nilfisk, Nilfisk-ALTO i Viper. Les marques regionals més grans són Avenç i Clarke. L'empresa és propietat del grup NKT.\nNilfisk va ser fundada a Dinamarca el 1906 per Peder Andersen Fisker (1875-1975) i Hans Marius Nielsen (1870-1954) com a «Fisker & Nielsen». Al principi l'empresa produïa motors elèctrics com a component bàsic de ventiladors, ascensors de cuina, perforadores i, més tard, la motocicleta de Nimbus. L'aspiradora Nilfisk de 1910 va pesar 17,5 quilos i Fisker va treure una patent per aquesta invenció i, més tard, li va comprar la seva part a Nielsen. L'aspirador va desplaçar els altres productes de motor que van ser gradualment eliminats. El 1954, l'empresa havia venut 1 milió d'aspiradors.\nEl 1989, el grup NKT, llistat a la Borsa de valors de Copenhaguen, va comprar «Fisker & Nielsen». El 1994 Nilfisk Un/S va adquirir la empresa de maquinària «Advance» i, el 1998, és va reanomenar «Nilfisk-Advance». El 1998 es va fusionar amb Euroclean/Kent i, entre 2000 i 2011, va adquirir CFM, ALTO, Ecologica, United States Products, Viper, Hydramaster, Egholm, Plataforma i Jungo. El 2015, „Nilfisk-Advance» va canviar el seu nom a «Nilfisk» com a nova marca global de l'empresa.\nLa fàbrica Nilfisk a Frederiksberg, Dinamarca (1954)\nUn dels primerencs models Nilfisk (anunci anglès del 1930s)\nAspiradora de Nilfisk del 1920\n↑ European Cleaning Journal\n↑ NKT Holding http://nkt.dk\nA Wikimedia Commons hi ha contingut multimèdia relatiu a: Nilfisk\nObtingut de «https://ca.wikipedia.org/w/index.php?title=Nilfisk&oldid=18406805»\nLa pàgina va ser modificada per darrera vegada el 3 maig 2017 a les 11:15.


Suite Francesa (Irène Némirovsky) / Lucky Buke - Ressenyes de llibres\nAquesta ha sigut una d’aquestes lectures que es fan llargues i penses que mai s’acabaran, però arriba un matí de dissabte, quan t’alces prompte, et passes unes hores al sofà i dius: PER FI! Suite Francesa, d’Irène Némirovsky se m’ha fet bola, això no significa que no m’haja agradat i que no siga una bona novel·la. Simplement, m'ha faltat un poc més d'acció.\nSuite Francesa s’ha d’entendre en el context en què es va crear i és bo conèixer els aspectes relacionats a la seua publicació. El text el va escriure Némirovsky (dona francesa jueva) durant l’ocupació alemanya a França. L’autora esperava formar una llarga novel·la de cinc parts, però sols va poder acabar les primeres dues (Tempestat en juny i Dolce), ja que va ser enviada a Auschwitz i assassinada. Aquest fet ja li dóna un cert halo mític, però encara hi ha més: les filles de Némirovsky atresoraren la bossa on estaven els manuscrits de la seua mare, però no els arribaren a llegir fins uns cinquanta anys més tard, atès que pensaven que serien diaris personals. Quan una de les filles va llegir els textos, va descobrir que eren una part d’una novel·la i els varen fer publicar.\nLa primera part narra l’èxode dels francesos durant els bombardejos i el seu posterior retorn a les seues cases. Aquestes pàgines dibuixen diferents personatges, quasi tots burgesos de classe alta, que es veuen expulsats de les seues possessions, per fugir en companyia de camperols i persones de classes inferiors. Aquesta és la part que més m’ha agradat, ja que Némirovsky retracta el canvi d’actitud d’aquestes persones, que despullades de les seues possessions materials, mostren la seua cara més pura i despietada.\n"Pero sabía que nunca había sentido un placer mayor. El gato que duerme en cojines de terciopelo y se alimenta de pechugas de pollo, cuando el azar lo devuelve a la vida silvestre y tiene la oportunidad de hincarle el diente a un ensangrentado y palpitante pájaro, debe de sentir el mismo terror, la misma alegría cruel, se dijo Charles Langelet, porque era demasiado inteligente para no comprender lo que ocurría en su interior".\nLa segona part té una trama més definida: durant l’ocupació alemanya les cases franceses allotgen, no voluntàriament, a militars alemanys. Al principi, les relacions són tenses i es veuen uns als altres com enemics, però conforme van passant els dies, els vincles es van suavitzant i van aprenent a conviure; sempre tenint present que uns són els vencedors i els altres, els vençuts.\nEn conclusió, és una novel·la inacabada que aprofundeix en l’actitud de les persones quan sofreixen canvis profunds en el seu dia a dia. És interessant i està molt ben narrada, plena de subtilitats, de potents símbols visuals i de grans escenes dramàtiques. Se m'ha fet un poc feixuga cap al final, però la recomane per reflexionar sobre la condició humana i, ja que estem, sobre la bona literatura.\nLlig-lo si... t'agrada aprofundir en la personalitat dels personatges i dels humans en general\nFuig si... busques acció trepidant i una lectura lleugera\nIrene Nemirovsky, La vida és un turment, Novel·la, Suite francaise, Suite francesa\nVicent 11 de febrer de 2018 a les 12:55\nA mi, m'ha agradat. Una visió de la guerra, millor dit, unes visions de la guerra. Encara que protagonitzades per famílies burgeses que tenen més recursos que la gent treballadora. Una de les visions que més em va xocar és la que mostra com es pot convertir en una rutina, en una normalitat.


Programa Gestió Reserves Apartaments\nEl PMS més complet\nCobrim totes les necessitats del teu negoci, i seguim desenvolupant noves eines per agilitzar la gestió de la teva agència. Escoltem les necessitats dels nostres clients i les solucionem.\nIntuïtiu i pràctic\nSota el teu control\nEt guiarem pas a pas perquè dominis totes les eines, una a una, començant per les més importants i acabant amb les més avançades.\nLa recepció de reserves, comunicació via email amb els clients, la gestió administrativa, facturació i liquidació a propietaris; un sol software que ho integra tot amb el channel manager i la teva pàgina web.\nPer cada apartament pots escollir que les reserves online es confirmin automàticament, o bé que siguin on-request requerint la teva aprovació abans d'enviar la confirmació.\nSituació: sol·licitada, pagada, confirmada\nSeguiment exhaustiu de les reserves, llistats i filtres segons si l'estat és demanada, pendent de pagament, pre-pagada, confirmada, recordada, entrada, sortida, netejada o completada.\nControl check-in/out, neteja i manteniment\nCanvia l'estat dels check-ins completats amb el llistat d'entrades. El personal de neteja podrà gestionar la seva feina amb un panell a mida, i amb el llistat de sortides podràs organitzar el manteniment.\nEmail recordatori i d'agraïment\nEnvia amb un sol clic un email al teu client de recordatori de la seva reserva, així com un email d'agraïment posteriorment al seu check-out.\nFirma digital des d'una tablet\nOblida't del paper! El nostre sistema et permet utilitzar tablets per gestionar els check-ins i que el teu client firmi directament a la pantalla; la seva firma quedarà incrustada al contracte en format pdf.\nHistòric de reserves i correus\nLlistat de totes els emails enviats a un client així com de totes les reserves realitzades per aquest client en el passat.\nPer persona, dia, temporada, ...\nCrea tarifes diferents segons el nombre de persones, el dia de l'any, el mes o el dia de la setmana. També pots definir temporades personalitzades per tal de introduir preus de forma eficient.\nPer mesos / llarga estada\nSi vols llogar algun dels teus apartaments per mesos el sistema et permet introduir tarifes de lloguer mensual amb el preu que tu decideixis per a cada mes de l'any.\nPer setmana o estada mínima\nDefineix un mínim de nits per a la reserva, variable segons el dia d'entrada. També pots definir preus per nit diferents segons la durada de l'estada.\nBloqueig d'entrades i sortides per dia\nSi vols llogar el teu apartament per setmanes ho podràs fer bloquejant l'entrada als dies que no vulguis entrades.\nTancament de tarifes per canal\nAquesta funcionalitat et permetrà tancar una sola tarifa o diverses pels canals que tu vulguis, durant les dates que escullis.\nPreus per canal i apartament\nEt permet incrementar o disminuir els preus de cada apartament o grup d'apartaments en funció del canal de venta i el dia de l'any.\nDescomptes, extres, opinions\nDescomptes per dia i reserves d'última hora\nDefineix descomptes per dia, així com descomptes 'last-minute' per a les reserves realitzades pocs dies abans de l'entrada; tu esculls quants dies d'antelació fan falta per aplicar el descompte.\nReserva anticipada i de llarga estada\nAplica un descompte a les reserves realitzades amb més de X dies d'antelació; tu esculls quin valor vols per X. També pots definir descomptes per a reserves de llarga estada.\nEnvia els teus codis promocionals que els permetran tenir un descompte si reserven entre les dates que tu defineixis una estada durant el període que et sembla oportú.\nSuplements per persona i/o dia\nEls teus clients podran contractar-los al realitzar la reserva. Pots oferir suplements gratuïts com un bressol, o de pagament com per exemple plaça de pàrquing, tovalloles, pack de benvinguda, etc.\nAmb els packs d'ofertes podràs oferir als teus clients estades especials per a les dates que tu vulguis; amb activitats incloses en el paquet, ampolla de cava per Sant Valentí, etc.\nAccepta, elimina o afageix les opinions que els teus clients hagin entrat per la web o mitjançant l'enllaç adjunt a l'email d'agraïment.\nAccés propietaris actius\nEls propietaris actius tenen els mateixos privilegis que els passius, i a més a més tenen accés al calendari de bloqueig de dates. Adicionalment se'ls pot donar accés a la modificació de preus.\nAccés propietaris passius\nPermet als propietaris visualitzar el calendari de reserves. Addicionalment també se'ls pot donar accés al detall de les reserves.\nExtranet de propietaris integrada a la web\nLes nostres webs ofereixen la possibilitat d'implementar una extranet per on els propietaris poden registrar els seus apartaments i gestionar el calendari, les tarifes, els preus i les reserves.\nLiquidació a propietaris\nLlistat de liquidacions pendents que et permet gestionar la liquidació a propietaris amb la màxima eficiència.\nCàrrecs per priopietari\nDefineix càrrecs per a cada propietari i establiment, que poden ser únics, per reserva, per dia, mes o any; es facturen automàticament al fer la liquidació.\nPreus per propietari\nIntroducció eficient de preus per propietari, segons l'apartament, per dia o mes de l'any, o per temporada.\nFacturació i tresoreria\nFacturació al viatger\nGenera diverses factures per a cada reserva; factura l'estada, els càrrecs extres, les taxes, en una sola factura o en múltiples factures.\nControl de cobraments pendents\nLlistat detallat de tots els cobraments pendents de cada client, segons la data d'entrada, la de sortida, l'establiment o l'origen de la reserva.\nTresoreria diaria i mensual\nLlistat de tots els pagaments rebuts de cada client discriminant la forma de pagament (efectiu, transferència, tarjeta o paypal).\nFacturació a agències\nLlistat de factures per les agències que cobren les estades al viatger i enviament automàtic d'emails amb les factures.\nExportació de dades per la contabilitat\nExportació en format .csv i .pdf dels llistats de factures, cobraments i bestretes.\nHistorial de factures i cobraments\nConsulta totes les factures, pagaments i bestretes per data, propietari, format de pagament o número de client o de factura.\nLector portàtil de DNI i passaports\nAdquirint un lector portàtil de passaports i DNIs del tipus 3M™ CR100 podràs importar al sistema les dades dels viatgers en un temps rècord.\nGenerador de circulars\nConsulta el directori de circulars, gestiona el registre de correus electrònics, crea noves circulars i envia-les als grups de contactes que correspongui.\nMúltiples nivells d'usuari\nA més dels usuaris de neteja i manteniment també es poden crear usuaris de diverses tipologies: màster, administrador, propietari, gestor de reserves, ...\nSegueix d'aprop la rentabilitat del teu negoci amb múltiples taules resum i gràfics de les reserves per establiment, zona, propietari, agència, país, entre d'altres.\nOfereix als teus clients activitats durant la seva estada. Defineix tarifes i preus per dia, gestiona la disponibilitat, els proveïdors, els emails de recordatori i la tresoreria.


L’advocada Joaquima Alemany vincula pau i igualtat en la celebració del Dia Internacional de les Dones – Mollerussa Televisió\nL’advocada Joaquima Alemany vincula pau i igualtat en la celebració del Dia Internacional de les Dones\n8, març, 2017\nLa que fou presidenta de l’Institut Català de les Dones entre els anys 89 i 97, Joaquima Alemany, ha estat l’encarregada d’inaugurar a Mollerussa l’exposició Itineraris de vida, dones compromeses a Catalunya. La mostra, que es podrà visitar fins al dia 15 a la sala d’exposicions temporals del Museu de Vestits de Paper, ha servit d’exemple a l’advocada per posar èmfasi en el camí que encara queda per recórrer, acabant, per exemple, amb la desigualtat salarial i apostant per la conciliació.\nJa durant la seva conferència, Alemany ha parlat de la iniciativa de Nacions Unides per intentar arribar a la igualtat, que consisteix en fer complir una trentena d’indicadors de cara a l’any 2030. En aquest sentit, ha destacat el paper que desenvolupen el més d’un miler d’entitats de dones que hi ha arreu de Catalunya.\nDurant l’acte, dut a terme al Teatre L’Amistat, l’associació Albada ha homenatjat a les sòcies que enguany celebren els seus 80 anys. La commemoració del Dia Internacional de les Dones s’ha tancat amb l’actuació de la coral Ressò de l’Albada.


L’Alàbriga deixa pas a un hotel de gran luxe – Arxiu d'actualitat local\nL’Alàbriga deixa pas a un hotel de gran luxe\nSegons Informa Radio Sant Feliu Fa uns dies les màquines excavadores enderrocaven el vell Hotel Alàbriga que havia estat un dels destins dels treballadors del Banco Exterior de España i d’altres entitats que es varen anar fusionant amb el pas del temps. L’establiment ja feia anys que estava fora de servei i restava tancat a l’espera de compradors.\nFinalment, els inversors que han estudiat les possibilitats per la situació privilegiada, la proximitat de les cales, de la platja de Sant Pol, el camí de ronda i la bellesa paisatgística de l’entorn, s’han decidit a apostar per tal que s’hi construeixi un hotel de gran luxe.\nL’alcalde, Joan Alfons Albó, va comentar a la nostra emissora que “la persona que parla amb nosaltres és un senyor de nacionalitat alemanya que ja ha actuat com a promotor a Punta Brava fent habitatges de luxe, contractant empreses de Sant Feliu i que vehicula a través d’ell a una sèrie d’inversors, bàsicament dels països de l’Est que hi volen construir un hotel de gran luxe”.\nEn aquesta finca hi ha una part afectada per Costes i això comporta que s’estiguin realitzant les gestions de l’àrea d’urbanisme per superar tots els esculls. Urbanísticament té la seva complexitat, no només l’enderroc sinó l’excavació ja que es necessiten tota una sèrie de permisos perquè hi cal un Pla de Millora Urbana, és a dir, com encaixa amb el seu entorn atès que és una zona sensible i per tant, els serveis d’urbanisme hi treballen.\nActualment, la feina que es fa des d’aquesta àrea, respecte a fa vuit anys, diu l’alcalde que “és molt més fina, de detall, on es busca treure el suc de moltes més coses. És més tècnica, més meticulosa i, especialment, de gestió urbanística. No n’hi ha prou que l’inversor tingui els diners sinó que és fonamental que urbanísticament ho tinguem ordenat”.\nFruit d’aquesta gestió, fa uns dies, la Comissió d’Urbanisme de Girona ha aprovat definitivament, un plantejament urbanístic que s’ha fet a tres bandes, d’una gran complexitat a través del qual l’hotel S’Agaró Mar (antic Hotel Roca) podrà ampliar el seu nombre d’habitacions.\nD’altra banda, i a través d’un anunci detectat pel propi alcalde, no descartava que el Grup Cap Roig, propietaris de l’hotel Cap Roig i Eden Roc entre altres, estiguessin fent algun moviment en la línia de reobrir l’Hotel Bellevue (antic Montjoi) que va adquirir fa uns anys però que està fora de servei i en el qual es varen detectar obres de millora al seu interior.\nL’Alàbriga deixa pas a un hotel de gran luxe added by Redacció on 20/11/2012


Disseny web i d’aplicacions per a mòbils – Universitat d'Andorra\nEl curs d’actualització en Disseny web i d’aplicacions per a mòbils té un total de 18 crèdits europeus, una durada d’un curs acadèmic i mig, i és un programa que està format per les assignatures següents:\nBases de dades (setembre – febrer)\nEntorns de programació I (febrer – juny)\nEntorns de programació II (setembre – febrer)\nEn aquest curs, especialment pràctic, es pretén introduir a l’estudiant en la creació d’aplicacions en entorn web i dispositius mòbils, així com donar una pinzellada en la creació de jocs 2D i 3D.\nEs recomana haver treballat dins l’àmbit de la programació (conceptes d’orientació a objectes entre d’altres).\nLes sessions presencials d’aquest curs tenen una durada total de 202,5 hores (135 sessions presencials d’1,5 hores). Aquestes sessions es desenvoluparan de setembre a febrer, a raó de tres sessions (4,5 hores) per setmana i s’impartiran a la Universitat d’Andorra, de dilluns a divendres, dins la franja horària de les 8.30 a les 15.00 hores. L’horari d’aquestes sessions presencials s’establirà a principi de cada semestre.\nLes persones que superin el procés d’avaluació obtindran un Diploma d’aprofitament en Disseny web i d’aplicacions per a mòbils, expedit per la Universitat d’Andorra.\n← Anterior Previous post: Iniciació a la programació\nSegüent → Next post: Xarxes


La funció de l'aparell digestiu és realitzar la digestió dels aliments per poder extreure'n les substàncies nutritives necessàries per mantenir l'animal.\nIntracel·lular, quan s'efectua dins de la mateixa cèl·lula amb la intervenció dels orgànuls cel.lulars adequats (lisosomes).\nFigura 51.- Imatge de diversos lisosomas a l'interior d'una cèl·lula. Fotografia de L. De Vos, Biodic, Université Libre de Bruxelles.\nExtracel·lular, quan s'efectua dins d'alguna cavitat on les cèl·lules de la seva paret aboquen les substàncies (enzims digestius) necessàries per a la descomposició de l'aliment en molècules més petites. Aquestes són les que travessaran la paret d'aquesta cavitat i seran distribuïdes per totes les cèl·lules de l'animal. És el sistema utilitzat per la major part dels metazous i, en aquest cas, cal l'existència d'una cavitat per realitzar aquesta funció.\nLa digestió intracel.lular no és normalment utilitzada pels animals (excepte el cas de les esponges i parcialment els cnidaris). Normalment és un sistema utilitzat pels teixits dels animals per desfer-se de les cèl·lules mortes i poder, així, regenerar els teixits que ho necessitin.\nL'aparell digestiu pot adoptar dues formes:\na) Forma de cavitat, amb una sola obertura (boca) que actuarà com a punt d'entrada i de sortida.\nLes cèl·lules de la seva paret poden estar especialitzades en la digestió tant intracel·lular com extracel·lular.\nb) Forma de tub, amb dues obertures (boca i anus).\nEn aquest cas la digestió és fonamentalment extracel·lular i es pot donar una especialització en els diferents trams del tub i també poden aparèixer glàndules accessòries que facilitin el procés de la digestió.\nEn relació amb la primera part del tub pot haver-hi estructures diverses destinades a la trituració dels aliments (mandíbules, òrgans musculosos, dents,...)\nFigura 52.- Imatge de la boca oberta d'un rap. Fotografia d'Erling Svensen


El convidat de Núria Coll a "ets el que menges" - Xevi Verdaguer\n“La gent intuïtiva va bé de ventre”\nXevi Verdaguer i Núria Coll\nVull saber quin peu calces, Xevi…\nNo m’he decantat mai per cap dieta en concret. Durant un temps em vaig entusiasmar amb la dieta del grup sanguini i vaig veure que a algunes persones els anava bé però a d’altres no. En una altra època vaig estar amb la dieta ancestral o la paleodieta, i també amb les intoleràncies alimentaries, i va passar el mateix: a algunes els anava bé però a d’altres no… i vaig pensar: carai! Aquí hi ha d’haver alguna altra cosa. Llavors vaig veure que no es feien estudis genètics per saber si la gent és celíaca, per exemple. Les proves convencionals no miren si tens el gen que implica el sistema HLA del gluten: l’HLA (el DQ2, DQ7 i DQ8) i molta gent a qui li diuen que no és celíaca, sí que té uns nivells importants d’intolerància, és a dir, sí que té el gen, i això genera anèmia, dermatitis, psoriasi, diabetis, hipotiroïdisme, problemes de fatiga, problemes de defenses (IgA) baixes…\n-Ous (vigilar amb la clara d’ou).\nExacte. S’ha de fer una bateria de proves i sobretot mirar les IgA i comprovar si genèticament el gluten et va bé o no. Encara que no notis malestar, si genèticament et surt intolerància, has de deixar el gluten, perquè si continues ingerint-lo, pots tenir totes aquestes malalties que hem anomenat. Les vellositats de l’intestí s’atrofien i llavors no fabricaràs DAO. El DAO és molt important!\nDèficit intestinal de diaminooxidasa. L’enzim que metabolitza la histamina que hi ha en alguns aliments. Hi ha gent que aquest enzim el té menys actiu i això fa que no es degradin bé els aliments a l’intestí. És essencial, per a alguns pacients, saber quins aliments porten histamina i quins no, i fer-se l’analítica del DAO*. La simptomatologia de les persones amb aquesta alteració enzimàtica es caracteritza per migranyes, problemes gastrointestinals, problemes atòpics, fatiga, marejos i dolors crònics. L’excés d’histamina també provoca picors, que et ragi el nas (rinitis) o nas tapat, que et plorin els ulls, contractures musculars, estrenyiment, diarrees, fatiga. No cal que tinguis tot el quadre però pots tenir una o diverses d’aquestes dolences.\nO sigui… si tenim la pell seca, contractures o migranyes i estrenyiment, pot ser per culpa del DAO. Què fa que tinguem el DAO baix?\nEl gluten, o virus que provoquin inflamació intestinal. També pot ser genètic. Ah! I hi ha molts fàrmacs que inhibeixen el DAO: ansiolítics, antidepressius, mucolítics, pastilles de la pressió, relaxants musculars, etc. i d’altres que alliberen histamina, com les aspirines, Voltarén, morfina, codeïna, etc. Si tenim el Dao baix haurem de reduir el consum d’aliments rics en Histamina (mireu la llista del final) o els que en faciliten l’alliberació (te, cafè…) i deixar de consumir els fàrmacs inhibidors del Dao.\nTan bo que és el te i el cafè…\nSí. El te és molt sa! però a algunes persones la teïna no els va bé. Cal estudiar i tractar l’intestí per recuperar l’activitat d’aquest enzim per, al final, tornar a menjar aquests aliments rics en histamina que no toleràvem bé. Fes la prova. Pren un te i mira si tens més picors i si ho vols comprovar del tot, pren-te tres tes en un dia i a veure què notes. Diazepam, relaxants musculars, Flumil…. Quanta gent es pren tot això? Quanta gent es pren les pastilles per a la pressió, antiinflamatoris o relaxants musculars que inhibeixen el DAO i llavors tenen fatiga crònica i dolor crònic? Però, és clar, no es poden deixar de prendre la pastilla de la pressió, oi? Doncs anem a l’origen! D’on ve la pressió alta? Del ronyó, potser? Doncs primer he de tractar el ronyó, per treure-li la pastilla, que es recuperi el DAO i així que no s’acabi amb una fatiga crònica o una fibromiàlgia.\nMés exemples: l’intestí intervé en el metabolisme dels estrògens. Si no elimines (metabolitzes) correctament els estrògens, segur que tens regles irregulars, doloroses, mal de cap, inflors…\nI que tinguis flux tot el mes. El següent pas en el mal metabolisme dels estrògens seran els quistos als ovaris o miomes i, en paral·lel, tindràs picor al nas, a la pell, potser fa anys que no vas bé de ventre o que tens mames fibroquístiques. I tot això ens porta a un possible càncer de mama. És la progressió habitual en moltes dones i parteix de tenir una alteració intestinal de tota la vida (“el meu restrenyiment és genètic”, em diuen els pacients poc col·laboradors…) amb un DAO baix i continuen menjant aliments inadequats o fàrmacs que encara les perjudiquen més. I sovint aquestes dones et diran que els costa quedar-se embarassades després de prendre anticonceptius durant anys per les menstruacions irregulars.\nImportantíssima en molts pacients! Estudiem el sistema immune i els virus amb tractaments homeopàtics. És increïble comprovar que moltes persones que tenen fatiga crònica i fibromialgia tenen els mateixos virus al seu organisme.\n-Fruits secs (especialment les nous i cacauets).\n-Blat i derivats (pa, pasta, cereals, pizzes, pastisseria, brioxeria, farines, arrebossats).\n-Sucre blanc refinat i additius ( gelats, pastissos, llaminadures, productes light, brioxeria…)\nSi, no? Hi ha virus més agressius que d’altres. Al nostre sistema immune tenim, per eliminar els virus, uns limfòcits molt específics però també en tenim uns altres que són uns bèsties i ens generen molta inflamació als teixits i dolor general, a tot arreu. Això és molt important. Molt.\nSí. S’han de fer serologies víriques, en les quals surten tots els virus. I amb els pacients anem enrere i de cop recorden que als 25 anys van tenir la mononucleosi, o un herpes, o van començar a anar malament de ventre… I alguns ara tenen ja dolor a tot el cos.\nÉs molt important fer anàlisis personalitzades d’aminoàcids i anàlisis d’àcids grassos. Les hormones a vegades estan bé però el pacient té dolor crònic igualment o està deprimit i angoixat. Això pot ser perquè la serotonina, per exemple, no entra bé dins de les cèl·lules per culpa d’alteracions de les membranes cel·lulars. I perquè les membranes estiguin bé han d’estar bé la taurina, la fosfoserina i els omega 3. Si tens aquests nutrients baixos, les cèl·lules no et funcionen bé i això és el que provoca problemes psiquiàtrics i dolor: tendinitis, depressions. El 95% de la serotonina es fabrica a l’intestí. Si tenim col·lapsat l’intestí per estrenyiment, no fabriquem serotonina. Això vol dir que la gran majoria de pacients amb depressió no fan una bona femta en les seves defecacions, que han de ser llargues, com un xurro i s’han d’enfonsar.\nHi ha estudis del 2008 sobre la serotonina que diuen que hi ha una bactèria, el bifidobacterium infantis, que fabrica serotonina a l’intestí. Si sabem que es fabrica a aquí i depèn d’aquest bacteri, per què donem un antidepressiu al pacient? Si tens depressió, pren probiòtics i que tinguin aquest bacteri! I sobretot, s’ha de metabolitzar bé amb DAO!\nNo. És qüestió de prioritzar. I una cosa… hi ha gent que va malament de ventre i es pren des de fa anys probiòtics i glutamina que han sentit a dir que va bé per les mucoses. I no milloren. No tothom ho necessita!\nXevi Verdaguer visita a Olot i Barcelona.\nCategories EntrevistesEtiquetes anar bé de ventre, contractures, DAO, estrenyiment, ets el que menges, hipnosi, microimmunologia, migranya, Núria Coll, Sílvia Abril, suplementació Navegació per les entrades


QUADERN DEL PEDRAFORCA: El doctor Gendrau\nAquest matí han enterrat a Berga el doctor Antoni Gendrau. De molt petit havia quedat orfe de pare. De nen va ingressar al seminari de Solsona on va coincidir amb Antoni Deig. Eren anys de partits de futbol amb sotana, d'excursions, de poca abundància. Quan va decidir abandonar els estudis eclesiàstics i fer la carrera de medecina va regalar la sotana al futur bisbe. "Per l'alçada m'anava bé", em va explicar un dia. A Barcelona es va relacionar amb la gent de les escoles Virtèlia, de mossèn Pere Llumà, de la Nou (Jordi Pujol, Pasqual Maragall, Federico Mayor Zaragoza, Miquel Roca...). I amb l'Espar Ticó, que el cita a les seves memòries. Devia ser més o menys del curs del Valentí Fuster. Ja metge, es va establir a Berga. Va freqüentar la penya de cal "Jaume Espardenyer", amb el José M de Martín i tota la colla. Va convertir de casa seva en una pinacoteca d'autors locals, del Manel Grau al De Soto passant pel mateix Josep M de Martín.\nEra molt berguedà i patumaire. Tant com per guardar uns quants fuets del mític Safont, fets manualment i embolicats amb papaer de partitures musicals. Diu que, des d'aquells, els fuets no peten mai bé del tot. Gràcies a la seva iniciativa es van editar, a cura de mossèn Climent Forner, la poesia i els dietaris de mossèn PereTuyet, que va morir assassinat el 1937 a Santander. Era una promesa de la cultura berguedana valorada pel mateix president del Comitè de Milicies Antifranquistes, l'anarquista "Ramonet Xic.\nEl doctor Gendrau va ser el cardiòleg del mau pare. De vegades me'l trobava pel carrer i em feia un breu comentari sobre el seu estat. A ell, al meu pare, li comentava algun escrit que havia llegit "del vostre xicot".\nDarrerament passejava per Berga la seva imatge cada vegada més semblant a un altre Antoni, el visionari Antoni Gaudí. Era força de missa, tot i que amb idees avançades. Regidor municipal a la primera legislatura de la democràcia, va tenir un (altre) fill en aquella època. Fill que va protagonitzar una imatge impagable. A l'església de Sant Pere, en un dels concerts de Setmana Santa, el nen seia a la falda del seu pare i es va girar cap enrere, on just hi havia l'Agustí de Semir, que li va fer una tendra carícia a la cara davant la mirada complaguda de donya Conxa Millán. El senyor de Semir ho era tot menys tendre, però aquell dia va coprotagonitzar un gest corprenedor. El doctor Gendrau ni sen devia adonar. A mi me'l va fer notar el Pep Malé i encara el guardo a la memòria. Tot i que no conec aquest nen sé que naturalment s'han fet gran. Que va fer periodisme i ara és a la delegació de l'Avui a Madrid.\nAl doctor Gendrau li va caure malament quan va nomenar el bisbe Moncadas per la seu de Solsona. Creia que li tocava al seu amic Deig. Però un dia es van trobar, Gendrau i Moncadas, en uns exercicis al santuari de Miracle. La senyora del doctor va demanar a Moncadas on havia passat el Nadal. L'eclesiàstic menorquí li va contestar que "El bisbe el passa sol". Aquesta confessió de solitut els va tocar molt endins i s'hi van fer amics, molt amics. Casa seva es va obrir de bat a bat al prelat que al fons vivia sol. Es va obrir com a molta gent, entre ells el Salvador Sostres, amic d'un dels fills. El Sostres, tan provocador i descarat com pulcre a l'hora d'escriure -bé s'ha de notar que és deixeble del Joan Triadú, ("Triadú, Triadú, cuando muera que harás tú")- va lloar la família Gendrau i el paper de la mare.\nEl dia que el bisbe Deig va fer l'entrada solemne a la catedral de Solsona el doctor Gendrau era a primera fila, al cantó de la capella del Claustre. Al final de la cerimònia, quan l'Antoni que veia acomplert el seu desig de jubilar-se a casa seva es va trobar amb l'antic condeixeble de Seminari, en aquesll gest tan estimat pels solsonins d'anar a visitar la Mare de Déu que té les trenes més boniques del món, es van fer una abraçada impagable. Pels dos Tons devia ser un dels moments més feliços de la seva vida.\nEra amic de mossèn Ballarín, no cal dir. La primera comunió d'un dels fills la va oficiar el bisbe Deig i el nen, en una espontània i sincera expansió, els va confessar que aquell bisbe li havia semblat "tan divertit com el Ballarín". Un dia la muntanya de Queralt es va incendiar, les flames arribaven a les parets del Santuari i el custodi no hi era. El doctor Gendrau es va emportar la imatge cap a casa seva per salvar-la de la malvestat. Salvar la Mare de Déu. És el gest intuïtiu dels berguedans, com el dels republicans que la van amagar per la guerra del 1936 - 39.\nEn fi, el doctor Gendrau se'ns n'ha anat amb la barba esblanqueïda cap a més amunt de Castellar de n'Hug, segur que acompanyat d'un bon gos d'atura. I nosaltres ens hem quedat una mica més sols perquè, com deia el Manuel Ibáñez Escofet, en anar-nos fent grans, cada vegada "la memòria és un gran cementiri".\nDencaseu en pau, doctor.\nPublicat per Benigne Rafart a 22:45\nGràcies per explicar totes aquestes coses del pare. Segur que, a ell, li hauria fet il·lusió. Bé, segur que n'hi fa.\nI gràcies per explicar-me a mi que vaig arrencar una carícia a l'església de Sant Pere. Això, com d'altres coses, tampoc ho sabia.\n21 de febrer de 2009 a les 18:10


Es detecten 15 casos més de violència de gènere respecte al 2017 - Altaveu el diari digital d'Andorra\nEs detecten 15 casos més de violència de gènere respecte al 2017\nEl Servei d'Atenció a les víctimes de la Violència de Gènere cada vegada rep més dones que expliquen la situació de maltractament que viuen\n26/11/2018 (18:30 CET)\nDesprés del 25N, és a dir, el Dia contra la violència de gènere, el Govern ha presentat les dades i les accions del Servei d’Atenció a les víctimes de la Violència de Gènere. S’ha destacat que aquest any, del període del gener fins a l’octubre, s’han atès ja 268 casos de dones, i que com a casos nous n'hi ha, com a mínim, 15 més que l'any passat. Per la seva banda, el ministeri d’Afers Socials, Justícia i Interior ha exposat que tota la societat ha de lluitar per eradicar qualsevol cas de violència de gènere, per suposadament mínim que sia.\nLa cap d'àrea de Polítiques d'Igualtat, Mireia Porras, ha manifestat que enguany s'han intervingut 268 casos: 122 dels quals han estat totalment nous, cosa que significa que les víctimes han exposat el cas que viuen per primer cop, 49 han estat de retorn, és a dir, casos que en algun moment es van tancar i que ara es tornen a recuperar i a obrir i per últim, 97 casos de prevalença que són d'anys anterior i que encara es tracten. L'any passat, es van atendre 107 casos nous fins al desembre i per tant, de moment -del període del gener a l'octubre- ja n'hi ha, com a mínim, 15 més de detectats.\nEn aquesta línia, Porras ha exposat que les principals víctimes es troben en la franja d'edat d'entre 26 i 30 anys i que tots els casos detectats pateixen maltractament psicològic. En menor, mesura es pateix maltractament físic, social, econòmic i sexual. La cap d'Àrea de Polítiques d'Igualtat, ha manifestat que entre les dones costa molt de detectar l'assetjament sexual. D'aquesta manera, és difícil que les víctimes arribin a denunciar als seus agressors, i només un 36 % han presentat una denúncia, ja que pensen que això no podrà resoldre el seu problema i en moltes ocasions, tampoc actuen per por i per les conseqüències negatives que se'n pot derivar.\nUn servei "referent"\nEn els darrers anys, des del Servei d'Atenció a les Víctimes de la Violència de Gènere, han pogut detectar molt més casos de dones assetjades per part del seus agressors. Les visites en aquest servei han augmentat gràcies a les formacions, campanyes i iniciatives que es realitzen per lluitar contra la violència de gènere. El titular del ministeri d'Afers Socials, Xavier Espot, ha manifestat que aquest servei s'està convertint en un "servei referent", en el que cada cop més les dones hi acudeixen perquè en senten a parlar. De la mateixa forma, que cada vegada hi ha una major derivació d'altres professionals com metges de capçalera o psicòlegs cap aquest servei.\nLa convocatòria també ha servit per recordar les accions que aquest any s'han engegat per part del govern per lluitar contra aquest problema, com tallers sobre violència de gènere o assetjament a l'àmbit de segona ensenyança, l'edició del conte "el Tresor de la Maria" per tal de posar fi als estereotips i per mostra una imatge de la dona empoderada, o les campanyes 'Mai por 25N' o 'No t'equivoquis, és violència' que conté càpsules audiovisuals informatives que mostren com es produeix la violència. En aquest sentit, Espot, ha recordat que l'objectiu que tenen és el de "sensibilitzar la població andorrana i la població jove".\nDes del ministeri d'Afers Socials s'ha reivindicat la necessitat de crear un servei per a persones nouvingudes i víctimes de la violència de gènere. Espot ha manifestat que espera que aquest servei pugui ser una realitat en la legislatura vinent. I sobretot, ha posat èmfasi al fet que sigui qui sigui el partit polític que governi s'ha de continuar lluitant per una erradicació completa de la violència de gènere, "mentre hi hagi un sol cas, ja es pot justificar tot el que es fa per lluitar contra la violència".\nDOCUMENT VIOLÈNCIA GÈNERE


S SÍ 1 Col·laborador/a 26 Visites Bústia de suggeriments\nsíl·lids m pl ZOOL Família d’animals anèl·lids de la classe dels poliquets i ordre dels fil·lodòcides constituïda per cucs petits, de vius colors, delicats, de vida lliure, errants, amb un prostomi ben diferenciat, al qual es distingeixen quatre ulls, tres antenes, dos palps anteriors parcialment o totalment fusionats i un o dos parells de cims tentaculars. Tenen una faringe cilíndrica evaginable més o menys llarga amb una corona de dents quitinoses. A continuació de la faringe hi ha el proventricle, una estructura muscular característica d’aquestos animals. Els parapodis del cos són uniramis amb setes simples i compostes. Són depredadors de petits invertebrats i viuen sobre substrats durs o entre els rizomes de la posidònia. A les costes pitiüses se n’han descrit diverses espècies, com Syllis prolifera, S. ferrani, Exogone naidina, E. verugera, Sphaerosyllis austriaca, S. variegata, S. kroni, S. pirifera i la depredadora d’esponges Haplosyllis spongicola. [SRT]


Dll, 05/12/2016 - 11:26\nGràcies al voluntariat, el GOB Menorca avança dia a dia en l'assoliment dels objectius pels quals aquesta entitat existeix; la defensa dels valors ambientals i la cerca de l'equilibri entre les activitats humanes i la conservació de la naturalesa.\nGràcies al voluntariat, aquesta entitat gaudeix d'un suport humà que ajuda a expandir els seus arguments.\nGràcies al voluntariat, la feina del dia a dia és més fàcil de dur a terme.\nEs fa difícil quantificar quantes són les persones que d'una manera altruista dediquen els seu temps i esforç al GOB Menorca. Avui, dia Internacional del Voluntariat, volem fer un agraïment específic a totes elles:\nEl Centre de Recuperació de Fauna Silvestre és fill del voluntariat, des dels seus inicis ha estat vinculat de forma molt directe al voluntariat, i avui en dia seria impossible d'atendre al gairebé milenar d'animals que ens arriben anualment sense l'ajuda d'aquestes persones. La cura d'aquests animals, la seva recollida, el cop de mà importantíssim a l'hora de mantenir les instal·lacions, la divulgació de la seva feina mitjançant activitats educatives,... moltes són les hores dedicades pels voluntaris a tot això.\nA d'altres els vincula el Viver, aquest projecte que ha fet que tantes persones coneguin que hi ha una altra manera de fer jardineria, on la minimització de l'ús d'aigua i zero contaminants, són una garantia per fer aquesta pràctica d'una manera sostenible. Els voluntaris del Viver els agraden les plantes, cuidar-les, mantenir les instal·lacions, ... ajudar en el que sigui necessari.\nDesprés tenim els voluntaris de custòdia agrària, que un bon diumenge al matí ajuden a alguna de les finques que tenen acord de custòdia agrària, arremangar-se i «fer feina» física. Així han recuperat aljubs, camins, sínies... tot plegat amb un bon berenar de custòdia a mig matí, on poder compartir il·lusions i xerrar de la feina ben feta.\nNo podem oblidar als voluntaris que ens ajuden dia a dia a donar a conèixer els valors de l'entitat, un lloc clau per això és la botigueta des Claustre. Allà venen els materials editats pel GOB, com llibres, però també productes de custòdia i demés coses relacionades amb el medi ambient. Aquests voluntaris donen veu al GOB en un punt neuràlgic de la ciutat.\nDe voluntaris n'hi ha molts més, els que ens ajuden amb les excursions, els que ens tradueixen textos, els que participen en els diferents grups de treball els quals es recolza la feina de l'entitat, els que ens representen a diferents òrgans, els que ajuden a que el voluntariat pugui funcionar, els que sempre estan allà per qualsevol cosa que es necessiti... en fi, tantes i tantes persones, grans i petites, amb els seus noms i llinatges a les que volem agrair el seu suport incondicional.\nEl voluntariat és un símbol d'identitat del GOB Menorca, ja que defineix el model de societat participativa i socialment activa que volem. Tu també pots formar part del voluntariat. Contacta amb nosaltres al 971 35 07 62 o a voluntariat@gobmenorca.com


Higashiosaka Mapa i hotels a la Zona Higashiosaka – Osaka\nTroba hotels a Higashiosaka, Japó\n49 lloguers de vacances i hotels disponibles en aquest moment\nLlocs històrics de Higashiosaka\nDescobreixi els barris de Higashiosaka\nMés informació sobre Higashiosaka\nHigashiosaka és una de les destinacions més visitades de Osaka. Amb un gran nombre d'atraccions per descobrir, aquesta desitjable part de la ciutat no deixarà de meravellar-vos. Higashiosaka està agraciat amb envoltatns plens de vida, bons restaurants, zones de compra i increibles atraccions.\nTrobar una bona oferta és fàcil amb Agoda.com, oferint hotels barats a Higashiosaka o qualsevol altra àrea a Osaka. Explori un llistat complet d'allotjaments i trobi el lloc perfecte per a vostè. Empleni les seves dates d'estada i navegui a traves de les millors ofertes d'hotel a Higashiosaka.\nPrefectura d'Osaka hotels\nHotels Higashiosaka populars


Agost | 2013 | VALL DE FLORS (BÉTERA)\nLa jornada de festa del 15 d’agost s’ha desenrotllat enguany, amb tots els ingredients que la fan única i irrepetible: bon temps i calor sufocant, gran afluència de públic, gran organització dels majorals, obreres i festers: Color, calor, música i Alfàbegues.\nLes obreres fadrines, Maria i Noèlia, han fet el recorregut des de les seus cases fins l’Hort de les alfàbegues acompanyades per familiars i autoritats municipals. Ja allí i amb les fotos de rigor, ha començat la lenta marxa dels seus majorals acompanyants i els seus para-sols brodats, els ventalls de familiars i regidors i les parades, fotos i voltetes a petició. Ja a la una i mitja i després de l’encontre de les obreres casades i fadrines amb el ceremonial de la mantellina, tots els festers han oferit les alfàbegues en l’església de l’Assumpció posant fi a tan intensa jornada matinal. En donem testimoni amb aquesta galeria fotogràfica que inclou la presentació del dia 12\nFrancesc Vila i Martín va prometre el seu càrrec de regidor de l’ajuntament de Bétera al ple del passat 5 d’agost. Ho va fer per “la regeneració democràtica” i per “una Bétera renovada”. El ja regidor de la formació Compromís per Bétera ha accedit després que José Rodado renunciara al càrrec per incompatibilitats laborals. Francesc Vila, de 51 anys, és professor i veí del barri de Vall de Flors de Bétera. Allí també participa com a representat de la seua Junta rectora veïnal i col·labora en el seu blog .\nVila va agrair l’acollida a la corporació, als veïns així com l’excel·lent treball del seu predecessor Rodado.\nDurant este ple d’agost i equador de la legislatura, el grup Compromís per Bétera passa a tenir una renovada plana amb dos dels seus integrants inicials. Cristina Alemany es manté com a portaveu i Neus Sánchez i Francesc Vila completen el primer grup de l’oposició del consistori de Bétera.\nEn les intervencions del seu primer dia com a regidor formulà un prec al regidor d’Hisenda sobre l’ús de les dades reals i actuals en el compte de gestió, al regidor de Medi Ambient sobre la gestió de l’ecoparc de Bétera, a la regidora d’interior sobre els tràmits administratius del Pla d’emergències de Bétera i a Serveis socials sobre les ajudes socials que amb la crisi es presten al municipi.\nEl ple de Bétera aprova a iniciativa de Compromís una moció que demana a la Generalitat que no elimine les ajudes als comerciants\nEl ple de l’Ajuntament celebrat dilluns 5 va aprovar per unanimitat una moció presentada a iniciativa de Compromís per Bétera per demanar a la Generalitat Valenciana que rectifique la nova normativa que deixa sense ajudes els comerciants de Bétera.\nAmb esta nova normativa de concessió d’ajudes aprovada per la Generalitat Valenciana, la Federació de Comerç/Associació de Comerç de Bétera es quedarà sense ajudes. “Fins ara, la Federació de Comerç/Associació de Comerç de Bétera ha vingut rebent ajudes, que ha utilitzat per fer campanyes informatives, de formació, estudis, events dinamitzadors o altres activitats relacionades amb el foment del comerç local. Unes activitats que a partir d’ara ja no podran fer amb estes ajudes públiques amb la nova normativa aprovada per la Generalitat”, denuncia Cristina Alemany, portaveu de Compromís per Bétera.\nAmb esta nova ordre d’ajudes per a la dinamització comercial, que el ple de bétera demana que es rectifique, només podran accedir a les ajudes previstes les associacions empresarials i les fórmules de comerç associat o integrat d’àmbit local, sempre que la població del municipi supere els 30.000 habitants, que compten amb un gerent professional, contractat amb anterioritat a la publicació d’esta convocatòria, i comptar almenys amb 100 empreses associades.\n“Esta ordre és un pas enrere en les polítiques de foment del comerç local. Cap organització social de comerciants de Bétera podrà rebre ni un cèntim d’estes ajudes ja que no compleixen les condicions que estableix la Generalitat Valenciana”, explica Alemany.\nEtiquetes:Compromís per Bétera, ECONOMIA, Plens municipals


Trump també té raó - Diari de Girona\nTrump també té raó\njorge dezcallar 10.07.2018 | 00:10\nEl president Trump té raó quan diu que Europa ha de gastar més per garantir la seva pròpia seguretat, encara que no ens agradi sentir-ho i sigui impopular fer-ho en països que encara no han superat els efectes de la tremenda crisi que es va desencadenar el 2008 amb la caiguda de Lehman Brothers.\nPerò que no ens vingui de gust gastar més en Defensa quan hi ha altres prioritats més properes en Sanitat, Educació, Justícia, R+D, etc., no vol dir que no necessitem fer-ho i Trump es limita a recordar-nos-ho abans de la propera cimera de l'OTAN, on el veurem criticar i els aliats i barallar-s'hi, com ja va fer en l'última reunió del G-7 al Canadà, mentre un parell de dies més tard s'abraçarà amb Vladimir Putin, el líder autoritari d'una Rússia que s'annexiona Crimea, emprenya Ucraïna i interfereix en les nostres eleccions amb mètodes cibernètics. El món a l'inrevés, que és el que suposo que agrada a l'inquilí de la Casa Blanca, recordin quan el gener passat a Davos qui va aparèixer com a capdavanter del lliure comerç va ser el president xinès Xi Jinping. O com ara elogia el tirà de Corea del Nord després d'haver-hi intercanviat insults de barriada. És una actitud molt seva i molt desconcertant i no cal excloure en absolut que sigui precisament això el que desitja.\nPerò l'assumpte ve de fa temps i no és un invent de Donald Trump, ja que va ser Barack Obama qui a la cimera de l'OTAN de Dublín, el 2014, va arrencar als seus socis el compromís de dedicar a la defensa un 2% dels seus pressupostos, cosa que avui només fan el Regne Unit, Polònia i Estònia (per la por que tenen a Rússia), Grècia (pel veïnatge turc) i Romania (?). França, Letònia i Lituània s'acosten a aquesta xifra i els altres hi quedem lluny, incloent-hi països grans com Alemanya, Itàlia i Espanya. En el nostre cas tenim un dels percentatges més baixos de la UE, juntament amb Luxemburg, i no arribem a l'1%.\nPer si fos poc, tant els EUA com el Regne Unit pensen que el 2% no és el punt d'arribada, sinó el de partida. Són filosofies diferents. Tot i així, alguna cosa es fa i Stoltenberg, secretari general de l'Aliança, és optimista i creu que el 2024 la meitat dels membres hauran aconseguit aquest mític 2%.\nEstem mal acostumats des que els nord-americans van venir a Europa a la primera i a la segona guerres mundials i ens van treure les castanyes del foc, impedint el 1945 que els nazis estenguessin la seva sinistra tirania pel nostre continent. Però no va acabar aquí la cosa.\nDurant tota la segona meitat del segle XX van ser els nord-americans els que van estendre un mantell de seguretat sobre Europa, davant de l'amenaça del comunisme soviètic en època de telons d'acer i de guerra freda. I com si no n'hi hagués prou, quan va esclatar la crisi iugoslava i quan la Primavera Àrab va arribar a Líbia, van haver de ser novament els nord-americans els que acudissin en ajuda d'una Europa incapaç d'atendre amb eficàcia els problemes de seguretat del seu entorn immediat. I els americans estan comprensiblement farts de posar diners (3,5% del seu pressupost va a Defensa i aquest any Trump l'incrementa un 10%) i de posar morts en defensa d'Europa mentre nosaltres ens en desentenem. No els falta raó.\nEls europeus tenim un sistema de benestar molt millor que els nord-americans en sanitat, jubilacions i protecció davant l'atur... i això costa molt perquè amb el 9% de la població tenim el 50% de la despesa social mundial. Viure bé és molt car i no deixa diners per a altres coses com la Defensa. Però Washington ha decidit que no vol seguir posant-hi capital si nosaltres no ens gratem també la butxaca i no contribuïm més a les despeses de la nostra pròpia defensa. Als Estats Units diuen que ells són Mart i nosaltres Venus i que ja està bé. Els semblem un herbívor simpàtic i manyac, incapaç de donar una coça o una queixalada quan està envoltat d'enemics tan perillosos com una Rússia nacionalista i expansionista que se salta a la torera la sacralitat de les fronteres consagrades en l'Acta Final d'Hèlsinki, mentre per la Mediterrània ens aguaita un món àrab desestabilitzat i un continent africà empobrit que ens envia refugiats i emigrants que no sabem com gestionar.\nNo és que els europeus no fem res, tampoc és això, perquè en el si de la UE s'ha llançat la Pesco (Política Comuna de Seguretat i Defensa) per iniciativa de França, Alemanya, Itàlia i Espanya, dotada amb 5.000 milions d'euros i que busca desenvolupar missions militars, coordinar millor les nostres indústries de Defensa per evitar costoses duplicitats, invertir en R+D, afavorir la compra de productes europeus... i tot això com una cosa complementària de l'OTAN i no com a alternativa. El que passa és que Washington també recela d'aquesta iniciativa perquè tem, segurament amb raó, que acabi debilitant l'OTAN i fent disminuir les importants vendes a Europa de material militar americà.\nPer la nostra part, a Espanya no ha caigut bé la carta que Trump ha enviat a Sánchez exigint que contribueixi més a l'OTAN, perquè considerem amb raó que hi ha altres formes de contribuir a la defensa d'Occident, com són inversions en equipament militar o la nostra participació en missions militars en llocs tan diversos com Letònia, Líban, Mali, l'Afganistan, l'oceà Índic, Turquia, Bòsnia i Hercegovina... que ens costen els nostres diners. I també tenim raó.


Denunciant el nacionalisme (sobre un mar de banderes) (Àlex Gutiérrez)\nDenunciant el nacionalisme (sobre un mar de banderes)\nCinc microapunts sobre la manifestació d'aquest diumenge als mitjans\n2 min. Barcelona 09/10/2017 15:03\n651x366 La manifestació a Barcelona / MARTA PÉREZ/ EFE La manifestació a Barcelona / MARTA PÉREZ/ EFE\n1. El nacionalisme banal de què parlava Michael Billig s'expressava en tota la seva magnificència a les pàgines 18 i 19 del diari 'El País'. Allà hi havia un titular a partir d'una cita de Carlos Jiménez Villarejo: "El nacionalisme és una ideologia reaccionària". La foto que acompanyava la peça tenia dos colors dominants: el 'roji' i el 'gualda' de les banderes que feia onejar la concurrència.\n2. 'La fi del silenci' és el titular d''El Periódico', que fa portada-abric, amb una foto que s'estén per la contraportada. Quan dos milions llargs de persones s'han jugat la pell per intentar votar i volen suprimir la seva veu, parlar de silenciats resulta, com a mínim, cínic.\n3. Madrid no perdona que 'La Vanguardia' navegui en la moderació. Ahir el Twitter del diari adoptava com a frontispici una imatge de la manifestació, fent-se-la seva. Devia ser la reacció a l'article d''El Mundo' de dos dies enrere, que consignava moviments dins la Diputació de Grandesa –l'òrgan que representa els títols nobiliaris– per retirar-li el títol de comte a Javier Godó, editor del diari, "por traición a España y notoria villanía", tal com diu la carcúndia promotora de tan tronada campanya.\n4. "No som racistes, però som els líders entre els racistes". Això deia un helicòpter de Fox News, en una paròdia dels Simpsons. De la mateixa manera, i malgrat el rerefons antidemocràtic, la marxa no va ser feixista, però sí que va ser la preferida dels feixistes. Els incidents –que n'hi va haver– han estat silenciats o minimitzats pels mateixos que en el seu moment van negar la violència policial.\n5. Es parla de manifestació "contra el separatisme" o "per la Constitució". Però això són postures que es van poder expressar l'1-O. El que vam veure diumenge va ser una marxa per impedir que l'assumpte es pugui votar civilitzadament. La principal victòria d'ahir, doncs, és de relat: naturalitzar –banalment?– la urnafòbia.\nMulta de 2.500 euros per l'home que va assetjar una periodista en directe


Fonació - Viquipèdia, l'enciclopèdia lliure\nLa fonació és el procés de generació del so glotal, la base de la veu. Implica la vibració dels plecs vocals, i requereix l'ús coordinat del sistema respiratori i l'òrgan de la laringe. El so glotal és modificat per ressonància en el seu pas pel tracte vocal, generant els diferents sons de la veu.\nLa fonació s'efectua per les accions dels músculs laringis intrínsecs, ja que mouen els diversos cartílags i així canvien les posicions d'aquests entre si. Aquests moviments fan que les plecs vocals s'aproximin (adducció) o separin entre si en una àmplia obertura (abducció). El moviment resultant de la contracció dels músculs laringis intrínsecs, produeix així les característiques de massa, longitud i tensió que modifiquen els plecs vocals.\nSi els plecs vocals estan en tensió, aleshores la glotis es troba gairebé tancada i, en vèncer l'obstacle, el pas de l'aire produeix una sèrie de vibracions i s'emet un so. La producció de la veu depèn de la relació equilibrada entre les forces exercides pels músculs intrínsecs de la laringe i la força exercida per la pressió de l'aire expirat des dels pulmons. Les més petites desviacions d'aquest equilibri precari produeixen una notable alteració en el to, la potència o la qualitat de la veu produïda.\nA Wikimedia Commons hi ha contingut multimèdia relatiu a: Fonació\nEdmondson & Esling paper on harsh, faucalized, and strident phonation Arxivat 2006-02-25 a Wayback Machine. (PDF)\nObtingut de «https://ca.wikipedia.org/w/index.php?title=Fonació&oldid=26171708»\nLa pàgina va ser modificada per darrera vegada el 29 gen 2021 a les 09:33.


ALFONS MARTÍNEZ PUIG 16.11.2020 | 18:43\nProbablement una de les proves del pes de la globalització, hagin estat les darreres eleccions a la presidència dels Estats Units d'Amèrica. Som globals, ens agradi o no, i poden afectar-nos tant les eleccions americanes com les del president de la comunitat de veïns. El vell concepte de Marshall McLuhan, dels anys seixanta, conegut com a Veïnatge Universal –recordo el terme en castellà: Aldea Global–, pel qual l'evolució de les comunicacions provocaria que el planeta es convertís en un reduït cercle en què tot és instantani, i els contactes obririen possibilitats il·limitades. Ja hi hem arribat fa temps. De resultes de tot això, a la Casa Blanca, hi residia des de fa quatre anys el que comunament diem a l'Empordà com a un «ximple», oportunista, populista i perillós personatge, que ha esperonat tota mena de teories forassenyades, que tot i presentar-se pel partit conservador ben poc i té a veure, fins que ha estat derrotat per un rival del partit progressista que representa tornar a una certa normalitat i estabilitat internacional que, de continuar com fins ara, no estava assegurada.\nPerò encara no sabem què passarà, atès que l'actual inquilí del 1600 de l'avinguda de Pennsilvània, no accepta la derrota; i era d'esperar perquè a alguns, la democràcia els ve gran. Té mal perdre? Potser sí, tot i que si en el seu moment no va saber guanyar, era d'esperar que tampoc sabés perdre. La qüestió és: com pot afectar-nos a nosaltres? Podem pensar que són lluny, els Estats Units d'Amèrica, però només geogràficament, ja que el nostre entorn d'influència –diguem-ne Europa–, fa pensar que veurà canvis sobretot recuperant certa estabilitat. Hem anat adoptant, amb el pas dels anys, una simbiosi entre l'estil de vida americà i el nostre propi, de manera que estem familiaritzats amb aquell país, els seus costums, gastronomia, oci, cultura; no només això, sinó que actuem amb mimetisme cada vegada que anem a menjar a un establiment de menjar ràpid, portem gorres de beisbol o ens calcem determinades peces de roba.


Festival Hostes, 2019 | lacasacalba.org\n2019 / festivals / general / hostes\nFestival Hostes, 2019\nDel 27 de gener al 23 de febrer\nHOSTES – JAZZ\nDiumenge 27 de gener a les 19h00\nJPMB TRIO (EUA-GB-SPN) + TIP&TOES (VLC)\nTots els públics. Entrada: 12 € – 15 €. Menors d’edat: 6 €. Abonament festival: 30 €.\nLa jornada dedicada al jazz ve marcada per una forta presència internacional. Tindrem als JPMB, formació que té les seues arrels en una trobada a Manchester, Regne Unit, durant la primavera de l’any 2000. Amb els anys s’ha demostrat que John Pickup (Anglaterra), pianista i compositor, i Matt Baker (EUA), contrabaixista, posseeixen una connexió musical molt forta. Ara se’ls suma el bateria Dani Domínguez, un dels millors de tot l’Estat. Així doncs, convertits en trio assoleixen el repte d’explorar la música clàssica des del llenguatge del jazz.\nCompartint vetllada els valencians Tip&Toes ens proposen un viatge en el temps, fins als locals de swing dels anys 30 als EUA, on tot era possible i la música fluïa per la sang dels intèrprets i el públic. La banda està formada per Marina Alcantud, piano i veu, Tonete Puerto, contrabaix, i Pablo Soriano, bateria.\nHOSTES – CINEMA DOCUMENTA(’)T\nDivendres 8 de febrer a les 19h30\nAdults. Entrada: 5 €. Abonament festival: 30 €.\nPel·lícula d’animació. Durada: 80 minuts.\nFermín Muguruza, director del film, ve al Raval per apropar-nos la seva darrera incursió cinematogràfica. Black is Beltzaarranca a l’octubre de 1965 quan la comparsa de gegants de Pamplona és convidada a desfilar per la Cinquena Avinguda de Nova York, però la racista administració prohibeix la participació dels gegants negres. Manex és l’encarregat de transportar als gegants, i es veu embolicat en un emocionant viatge en el qual es creuen l’assassinat de Malcom X, la factoria d’Andy Warhol, els panteres negres, la revolució cubana, el naixement del moviment hippy i l’ambient psicodèlic dels primers festival musicals.\nEn acabar la pel·lícula hi haurà un col·loqui amb el seu director\nHOSTES – FOLK\nDissabte 9 de febrer a les 20h00\nVa com va Teatre + MónDuo Music\nDissabte 9 de febrer tindrem una doble sessió folk. Per una banda, tindrem l’espectacle de Va com Va Teatre amb Marina Mulet, Anna Berenguer i Sandra Monfort. Un homenatge a la cultura valenciana guiat per les paraules de Vicent Andrés Estellés i les cançons d’Ovidi Montllor. Un viatge que s‘articula a través de la relació d‘una iaia i la seua néta. La reivindicació d‘un llegat que hui més que mai ens cal cuidar enmig d‘un món que camina aliè als ritmes de la terra que ens va veure nàixer. I, per l’altra banda, a Mónduo Music, amb Lies Hendrix (Bèlgica), acordió, i Joan Peiró Aznar (País Valencià), guitarra. Una formació amb seu a Göteborg (Suècia), però amb la mirada a la tradició de les nostres terres barrejada amb la belga. Així, MónDuo busca els millors valsos de musette, les cançons gitanes més conegudes i les cançons folklòriques amb més jazz, combinant-les amb les seues pròpies composicions.\nHOSTES – FLAMENC\nTots els Públics. Entrada: 8 € Menors d’edat: 4 €. Abonament festival: 30 €\nSense perdre la seua identitat flamenca però acostant-se al jazz, la veu de Pere Martínez s’uneix al piano de Max Vilavecchia, el baix de Javi Garrabella i la bateria de Joan Carles Marí per dotar d’una nova sonoritat algunes de les composicions més conegudes de Manuel de Falla, i també peces de Albéniz, Pedrell i Lorca, les que han reunit en el seu disc Aurora. La aurora de Nueva York, el poema de Lorca que ja va interpretar Enrique Morente, Anda jaleo(també de Lorca) o Las cántigas de Alfonso X(de Manuel de Falla) són algunes de les peces que integren el repertori d’aquesta formació que s’acompanya sobre l’escenari amb el ball de José Manuel Álvarez.\nHOSTES – FAMILIAR\nDissabte 23 de febrer a les 17h30\nEmocioAnant, de Rodamons Teatre\nPúblic familiar. Entrada: 5 €. Abonament festival: 30 €\nVicent Adell Lluch, músic i actor; Laura Miñarro Villanueva, música i actriu; Teresa J. Sánchez Carcelén, actriu i cantant; Eva Gómez, música i cantant.\nNou treball de Rodamons Teatre, una proposta que ens convida a submergir-nos en el món de les emocions a través de la música, les cançons, la poesia i les imatges. Un viatge per la vida amb música, elements visuals i un fet compartit… EmocioAnant pel que pots trobar!\nHOSTES – POP\nDissabte 23 de febrer a les 20h00\nJulio Bustamante & Lavanda + El Petit de Cal Eril + Ferran Palau\nTots els públics. Entrada: 18 € – 20 €. Menors d’edat: 8 €. Abonament festival: 30 €\nLa sessió més pop del festival conjuga a la perfecció l’experiència amb les noves propostes musicals. D’aquesta manera podrem gaudir, per un costat, del mestre de la heterodòxia Julio Bustamante (País Valencià) en format de banda, que ens acostarà el seu darrer teball La misión del copiloto. I, per l’altre costat, de dues de les propostes més excitants del moment: El Petit de Cal Eril (Catalunya), capitanejats per Joan Pons, que presentarà el seu nou treball “△” que s’ha produït, enregistrat i plantejat com una trilogia d’EPs. I Ferran Palau (Catalunya) que ens descobrirà Blanc el seu últim treball, una joia del pop minimalista. Tots dos, a més a més, vindran en format de banda.\nentrada anteriorAljub, De les restes dels naufragis: 16 anys en 16 cançons entrada següentSona Baixet Fest 2019, Gandia


Antecedents d’una traducció: Zanoni, d’Edward Bulwer-Lytton | Joaquim Mallafrè\nJoaquim Mallafrè. El Procés. Barcelona.\nEl primer impuls per a traduir una obra –a banda de les traduccions escolars que, tanmateix, no eren una mala pràctica- va ser l’aprenentatge de l’anglès. I es tractava de traduir una obra que m’abellís. Havia vist a Barcelona, em penso que al Capsa, quan estudiava a la universitat, Mirando hacia atrás con ira, la traducció castellana de Look back in anger de John Osborne, en una època juvenil en què la revolta és atractiva. Quan uns anys més tard vaig passar un curs a Anglaterra, vaig comprar l’original i em vaig posar a traslladar-la al català. Era una obra que m’havia agradat i, tractant-se de teatre, em donava una bona quantitat d’expressions vives i col·loquials, que em servien per al meu anglès vacil·lant. Des del títol, se’m plantejaven problemes de traducció: la “mirada enrere amb ira” o la invitació a mirar-hi no em donava una solució satisfactòria i tampoc la inspiració del castellà, Mirant enrere amb ira no em convencia; en català hi ha massa erres. Per això vaig optar per traduir-ho per una expressió catalana que, al meu parer, expressava la idea d’una rebel·lia visceral: Amb la ràbia al cos. Però aquesta llibertat del títol era l’excepció; la literalitat és prioritària quan no violenta el català.\nEl calc del castellà, quan n’hi ha una traducció prèvia, fa estralls en els títols de llibres i pel·lícules. Allò que el vent s’endugué pagava peatge a Lo que el viento se llevó. Quan ho comentava al Jordi Arbonès, que n’era el traductor al català, i li suggeria que, per exemple, Endut pel vent era un títol més eufònic i segurament més d’acord amb el Gone with the wind original, em deia que havia estat una decisió de l’editorial, per a suggerir que es tractava de l’obra de Margaret Mitchell, que el públic coneixia pel títol de la famosa pel·lícula.\nAmb aquestes consideracions ja es veu que a banda de l’atractiu d’un llibre i de l’aprenentatge d’una llengua, hi ha el de l’aprenentatge de la llengua, dels seus replecs i suggeriments. Per això tradueixo obres que, simplement, m’agraden, i si a més m’obliguen a buscar el difícil sinònim català o el ritme paral·lel al de l’original, em produeixen un plaer afegit. Els elaborats períodes del segle XVIII de Fielding o els capriciosos de Sterne, les troballes del XX, sigui en la llengua de Joyce o en la destil·lació sintètica i expressiva de Beckett i de Pinter, em són un repte que m’estimula. Això suposa que m’emboliqui en traduccions pel gust de la lectura personal a fons, sense garanties de publicació, encara que no descarti els encàrrecs d’obres de qualsevol època que m’interessin.\nDevia tenir tretze o catorze anys –ni somiar en traduccions ni res semblant!- quan em va caure a les mans un llibre, en castellà, que incloïa obres ben diverses. Iniciava el recull Zanoni “por Sir Eduardo Bulvver Lytton.” Al llibre no hi constava data ni editorial ni traductor. Devia ser bastant antic. En un lloc del qual em sap greu haver perdut la referència vaig llegir que Pin i Soler havia traduït Zanoni al castellà. És molt possible que fos aquesta la traducció que vaig llegir d’una tirada. No crec que hagués sentit a parlar de l’autor abans, si no és per la pel·lícula Los últimos días de Pompeya, basada en una obra seva que va gaudir d’una notable notorietat.\nA certa edat t’emociona, i potser exerceix una influència nociva per irreal, el sentimentalisme romàntic, els amors ideals, les aventures, el suspens. Sir Edward Bulwer-Lytton (1803-1873) no és un autor de primera fila malgrat l’èxit del seu moment. Però davant d’alguns best-sellers actuals no podem deixar d’admirar el coneixement de la matèria que Bulwer-Lytton domina i la seva capacitat escenogràfica, la varietat de temes i registres, que mantenen l’atenció del lector. Només cal suprimir alguns signes d’admiració, perdonar alguna digressió retòrica, i l’interès està assegurat. A Zanoni, una obra de 1842, victoriana i postromàntica, hi ha amor, màgia i revolució: un amor conflictiu: la protagonista s’enamora d’un personatge immortal -l’amor, és compatible amb la immortalitat?-; hi ha el misteri de caldeus i de rosacreus i les ordalies per les quals s’ha de passar en el transcurs de la iniciació a la realitat extrasensorial, i la Revolució Francesa amb un coneixement i descripció precisa dels seus protagonistes i de les circumstàncies històriques del moment que crea un marc històric ple de plasticitat.\nLa Revolució Francesa es veia a venir i quan es va produir va inspirar un nombre d’obres literàries important. A Anglaterra s’observava la situació amb especial interès. Lord Chesterfield ja escrivia al seu fill el 1753: “Veig que tots els símptomes de grans canvis i revolucions que s’han donat en el transcurs de la història existeixen avui dia a França i creixen cada dia que passa.” I Carlyle considera en la seva History of French Revolution (1837) que la insensatesa de la monarquia i de la noblesa havien propiciat el dramàtic canvi de règim. Bulwer-Lytton, conservador, no sent cap simpatia pels revolucionaris, però coneix els fets i els documenta amb versemblança a la seva novel·la.\nA Tale of Two Cities (1859) de Charles Dickens té una similitud amb Zanoni, que fa dubtosa una simple coincidència casual. I un bon nombre de novel·les populars al segle XX es nodrien de la Revolució: la Baronessa d’Orczy amb La Pimpinela escarlata i La mujer de lord Tony, o Rafael Sabatini amb Scaramouche eren novel·les que jo havia llegit en les col·leccions d’Editorial Molino, de les quals es van fer pel·lícules que em feien somiar en aventurers galants, que alliberaven donzelles desvalgudes, o en nobles innocents que “peleiaven” amb aristòcrates corruptes. La influència de la Revolució –que no revolucionària- es trobava fins i tot, per exemple, en La vida i els fets de Justí Tant-se-val de Josep Maria Folch i Torres, una altra de les meves primeríssimes lectures. En aquest context no és estrany que Zanoni em cridés l’atenció i que al cap de tants anys miri aquestes novel·les amb simpatia que crec que pot ser compartida.\nL’ocultisme és un centre d’interès de Bulwer-Lytton. Els rosacreus el tenien per un dels seus i sembla que va tenir projecció entre la societat teosòfica de Madame Blavatsky. No és estrany que avui es trobi en col·leccions d’obres dedicades a l’ocultisme i el sobrenatural. Fantasmes, personatges immortals malignes o benèfics surten en altres obres seves: The Haunted and the Haunters (1857), A Strange Story (1862) i la prèvia i més coneguda fa uns anys, The Last Days of Pompeii (1834). Aquí surt un personatge amb poders, Arbaces, el geni maligne que es contraposa al geni benèfic de Zanoni. És una obra que es llegeix bé i n’he llegit una altra, Ernest Maltravers, que em sembla prescindible, malgrat ser la primera obra que se li va traduir al japonès.\nLes heroïnes són belles, fines, dolces i una mica faves, com volien els cànons victorians: Ione a Pompeia, Viola a Zanoni. Fil·lida, l’antagonista de Viola, apassionada i venjativa, és dibuixada negativament.\nL’any 1994 o 1995 vaig comprar l’original en anglès en una llibreria de París, una edició de 1970 de Health Research de California, fotocopiada de l’edició de Leipzig de 1842. Trobar-lo va ser com recuperar un vell conegut, i vaig posar-me a traduir-lo durant uns anys, en hores perdudes entre les meves activitats habituals. He acabat la primera versió, que té una extensió considerable, prop de 718.000 caràcters. Amb el temps, i amb una altra perspectiva, encara he trobat prou estímuls per a acabar la traducció. L’obra pot ser llegida amb interès com una novel·la d’aventures i de misteri.\nBulwer-Lytton va ser molt popular en el seu temps. Massa i tot. Moltes frases seves s’han convertit en tòpics que repetim sense saber-ne l’origen: “la ploma és més poderosa que l’espasa” (de l’obra teatral Richelieu), “el dòlar totpoderós” (de la futurista The coming race), “les masses que no es renten” (de Paul Clifford), “el passat, passat”, “hi ha un futur per a tots els homes que es penedeixen”, etc., i algunes ja semblaven un tòpic la primera vegada d’escriure-les. “Era una nit fosca i tempestuosa i la pluja queia torrencialment” ha originat un concurs que premia l’obra més dolenta, i és una frase que va ser plagiada per Poe, per Schultz als seus Peanuts, i en una frase castellana, “Era de noche y sin embargo llovía”, on el “sin embargo” hi subratlla la nota ridícula.\nAvui no es recorda Bulwer-Lytton més que en cercles reduïts, però va ser traduït a nou llengües, que jo sàpiga. Moltes de les seves obres: novel·les, obres dramàtiques, poesia, han perdut interès. Però em sembla que Zanoni, almenys, mereix ser traduïda al català. Si no la immortalitat, que era una característica de Zanoni abans d’enamorar-se, mereix una resurrecció, no sé si temporal, que encara ens pot alegrar la lectura. A mi em va agradar quan només buscava el plaer d’abocar-me, indiscriminadament, en mons de fantasia. I encara m’hi sento a gust. Potser el common reader actual també pot sentir-s’hi còmode.\nArticle publicat en el número 2 de la revista El Procés.\nCharles Dickens Zanoni\nRetroenllaç: Surt el segon número de la revista El Procés | Núvol


Jesús viu intensament el cap de setmana de fira de l'oli i la garrofa l'any del seu vint-i-cinquè aniversari - EbreDigital.cat\nLa Fira de l’Oli i la Garrofa de les Terres de l’Ebre de Jesús ha tancat portes després de complir amb escreix les expectatives creades al voltant d’una programació pensada per la commemoració del seu vint-i-cinquè aniversari. Una exposició dels 25 Anys de la Fira de l’Oli, l’estrena de l’espectacle dels Quicos ‘Pregunteu-li a l’olivera’, la potenciació de tot el relatiu als concursos, la presència de l’oli d’oliva a l’espai Àgora, i el manteniment dels concursos que des de fa anys formen part de la idiosincràsia de la mateixa fira de Jesús han estat prou al·licients, juntament amb un cap de setmana de bon temps, per poder estar parlant d’un dels millors certamens dels darrers anys.\nL’alcalde de Jesús, Víctor Ferrando, ha explicat que tenien molt il·lusió en remarcar tota la feina que s’havia fet durant els últims vint-i-cinc anys: “Ens hem fet grans i hem crescut tots junts. Hem tingut sempre clar que al marge de l’element comercial i festiu que ha de tenir una fira com la nostra era imprescindible donar-li un efecte d’arrelament a la terra”.\nDesprés de la inauguració oficial de la fira a càrrec de l’empresari jesusenc Primitivo Conesa, es va retre un homenatge a les quatre empreses que han estat presents a totes les edicions, la Cooperativa Soldebre, Carnisseria Julve, Forn de Carlos Ripollés i Primitivo Conesa, per acabar donant una distinció a totes aquelles persones que durant els darrers anys han participat en l’organització del certamen com a membres de la comissió organitzadora, mestres del morter o col·laboradors de la comissió de festes. A partir d’aquell moment els actes es van anar multiplicant i els carrers i espais de Jesús es van anar omplint d’una activitat frenètica amb un complet programa d’actes pensat per commemorar el quart de segle de la fira.\nEn el gran capítol de concursos Guillermo Panisello fent en vint minuts 3,025 quilos d’allioli va guanyar el concurs d’allioli passant a formar a part de la Confraria de Mestres del Morter. En l’apartat juvenil les guanyadores van ser Paula Tejeda i Noelia Gallego, que van fer 840 grams cadascuna. David de la Vega amb un allioli de codonyat va guanyar el concurs d’allioli adobat, i el sempre curiós concurs de llançadors de pinyols en la boca va guanyar-lo Cristian Melero en la modalitat absoluta amb un llançament de 12,90 metres, mentre que en juvenils el guanyador va ser Marc Sánchez amb una marca de 2,70 metres. Fa vint-i-cinc anys que es fa el concurs de plegadors d’olives sense ungles i en aquesta ocasió la guanyadora va ser Joana Galcerà plegant en quinze minuts 5,825 quilos d’olives. Les millors olives posades segons el jurat van ser les de Maria José Suñer. El concurs de cuina de rebosteria de garrofa el va guanyar Gemma Escudero. En el decurs de la fira també se sortegen obsequis específics. Són els que van guanyar Eva Baiges per participar en el concurs popular de tast d’olis, i el d’Elena Sánchez per fer-ho al de les Empreses Innovadores de la Garrofa (EIG).\nLa festa va acabar amb el sorteig en pes en oli entre els visitants de la fira. L’afortunat en pujar a la bàscula va ser Joaquin Anguera Pedrola, veí de Tortosa, marxant cap a casa amb 103 litres d’oli d’oliva verge. La comissió i secció de festes, així com altres jesusencs i jesusenques, van viure els dies de fira amb indumentària de pagès donant un color especial i homenatjant així al món de la pagesia.